Elon Musk กำลังออกสินค้าใหม่ Neuralink เชื่อมสมองคนเข้าคอมพิวเตอร์
ในระหว่างที่คนสนใจแต่ Elon Musk ดูดกัญชา แต่จริงๆแล้วในการคุยกับ Joe Rogan ที่ผ่านมา มีเรื่องที่น่าสนใจอยู่เรื่องที่ Elon Musk พูดในรายการ เรื่องที่ถือเป็นไฮไลต์ ก็คือเขากำลังประกาศผลิตภัณฑ์ใหม่ของ Neuralink ในเร็วๆ นี้ โดยสินค้านี้จะเชื่อมสมองคนเข้ากับคอมพิวเตอร์ นี่อาจหมายถึงการทำให้ทุกคนสามารถเป็น IRON MAN ได้  เรื่องนี้น่าสนใจอย่างไร ลงทุนแมนจะเล่าให้ฟัง
10 ก.ย. 2561

Elon Musk กำลังออกสินค้าใหม่ Neuralink เชื่อมสมองคนเข้าคอมพิวเตอร์ / โดย ลงทุนแมน
ในระหว่างที่คนสนใจแต่ Elon Musk ดูดกัญชา
แต่จริงๆ แล้วในการคุยกับ Joe Rogan ที่ผ่านมา
มีเรื่องที่น่าสนใจอยู่เรื่องหนึ่งที่ Elon Musk พูดในรายการ
เรื่องที่ถือเป็นไฮไลต์ ก็คือเขากำลังประกาศผลิตภัณฑ์ใหม่ของ Neuralink ในเร็วๆ นี้
โดยสินค้านี้จะเชื่อมสมองคนเข้ากับคอมพิวเตอร์
นี่อาจหมายถึงการทำให้ทุกคนสามารถเป็น IRON MAN ได้
เรื่องนี้น่าสนใจอย่างไร ลงทุนแมนจะเล่าให้ฟัง
Elon Musk กล่าวว่า Neuralink จะเข้ามาช่วยเพิ่มอัตราการส่งข้อมูลระหว่าง ‘สมอง’ และ ‘คอมพิวเตอร์’ ได้มากขึ้น และสิ่งนี้จะทำให้มนุษย์มีความสามารถที่จะแข่งขันกับ AI ได้อย่างสูสีขึ้น
หรือในสถานการณ์ที่ดีที่สุด เราอาจจะสามารถรวมเข้ากับ AI ได้
นั่นหมายความว่ามนุษย์อาจจะเข้าใกล้กับการเป็น ไซบอร์ก ในอนาคต
แต่คำพูดของ Elon Musk ที่อาจทำให้เรารู้สึกอึ้ง และฉุกคิดได้ก็คือ
ตอนนี้มนุษย์ได้เริ่มเป็น ไซบอร์ก ไปเรียบร้อยแล้ว..
และสิ่งนั้นอาจเป็นสิ่งที่เรานึกไม่ถึงมาก่อน
นั่นก็คือ โทรศัพท์มือถือของเรา..
ลองมองมาที่ตัวเราเองว่าในขณะที่เรามีโทรศัพท์มือถือหรือคอมพิวเตอร์
เราฉลาดกว่าตอนที่ไม่มีสิ่งเหล่านี้แค่ไหน
เมื่อก่อนเราอาจจะต้องพยายามจำเบอร์โทรศัพท์ หรือ วันเกิดเพื่อน
จำถูกบ้าง จำผิดบ้าง
แต่ถ้าถามว่า ครั้งสุดท้ายที่เราต้องจำเบอร์โทรศัพท์ หรือ วันเกิดเพื่อน คือเมื่อไหร่
คำตอบคือ เราไม่จำเป็นต้องจำข้อมูลเหล่านั้นอีกต่อไปแล้ว
เพราะทุกอย่างตอนนี้ เรามีตัวช่วยจำนั่นก็คือ คอมพิวเตอร์ในโทรศัพท์มือถือ
โทรศัพท์มือถือทำให้เรามีความรู้กว้างขวางขึ้นมาก
เราสามารถตอบคำถามหลายๆ คำถามได้แทบจะทันที
เราสามารถจำสิ่งต่างๆ ได้ดีโดยไม่มีข้อบกพร่อง
โทรศัพท์ของเราสามารถจดจำภาพนิ่ง และภาพเคลื่อนไหวได้อย่างครบถ้วนสมบูรณ์
โทรศัพท์ของเราก็เปรียบได้กับส่วนต่อขยายของเรา
Elon Musk เชื่อว่าเมื่อเราใช้โทรศัพท์มือถือ ก็เหมือนกับว่าเราได้เป็นไซบอร์กไปแล้ว
โทรศัพท์มือถือก็เหมือนเป็นตัวกลางในการเชื่อมต่อระหว่างสมองเรา กับคอมพิวเตอร์
แต่ทุกคนคงรู้ดีว่าปัจจุบันความสามารถในการรับข้อมูลจากโทรศัพท์ยังเร็วไม่เพียงพอ
อัตราการเชื่อมต่อข้อมูลระหว่างตัวเรากับโทรศัพท์ยังช้าอยู่มาก
เหมือนกับว่าตอนนี้เรามีเพียงหลอดเล็กๆ สำหรับการไหลของข้อมูลระหว่างตัวเราที่มีเลือดเนื้อ กับตัวเราที่เป็นดิจิทัล
เราจำเป็นต้องขยายขนาดของหลอดเล็กๆ นั้น ให้กลายเป็นแม่น้ำสายใหญ่ให้ได้
กว่าที่เราจะพิมพ์แต่ละตัวอักษรเพื่อค้นหาข้อมูล
กว่าที่เราจะถ่ายทอดให้กับคอมพิวเตอร์ว่า เราต้องการทำอะไร
จะเป็นอย่างไร ถ้าในอนาคตมีเครื่องมือที่ทำให้เชื่อมต่อเรากับคอมพิวเตอร์ ได้แค่ความคิดเดียว..
ไม่ต้องพิมพ์ ไม่ต้องพูด แค่คิดแล้วคอมพิวเตอร์ทำให้..
ถึงตอนนั้นความสามารถของมนุษย์จะยกระดับไปถึงขั้นไหน
แค่คิดว่าจะกิน คอมพิวเตอร์ก็ส่งอาหารมาถึงบ้าน
แค่คิดว่าเดินทาง คอมพิวเตอร์ก็จัดรถมาให้เรา
หรือแม้แต่ แค่คิดว่าจะทำลายศัตรู คอมพิวเตอร์ก็จัดระเบิดลูกใหญ่ไปให้
สิ่งสำคัญที่ Elon Musk เน้นย้ำ คือ การรวมเข้ากับ AI อาจจะเป็นวิธีที่ดีที่สุด เพราะถ้าเราเอาชนะมันไม่ได้ ก็ควรเข้าร่วมกับมันแทน
เรื่องนี้เป็นตัวอย่างอีกเรื่องถึงการคิดใหญ่ทำใหญ่ของ Elon Musk
นอกจากการปฏิวัติวงการรถยนต์ การขุดอุโมงค์ การนำจรวดกลับมาใช้ใหม่ การส่งจรวดข้ามประเทศ รวมไปถึงจะส่งจรวดไปดาวอังคาร เขายังคิดถึงการปฏิวัติมนุษย์ให้มีศักยภาพเพิ่มขึ้นเพื่อสู้กับหุ่นยนต์ AI ในอนาคตด้วย
ถ้าให้เราลองนึกภาพ ก็คงไม่ต่างอะไรกับ IRON MAN ในภาพยนตร์
และก็บ่อยครั้งที่เรื่องจินตนาการในภาพยนตร์ จะกลายเป็นความจริงในเวลาต่อมา
สิ่งที่ Elon Musk คิดและลงมือทำ อาจจะเป็นเรื่องเพ้อฝันสำหรับใครบางคน แต่ถ้าทำสำเร็จมันจะมีผลกระทบต่อมนุษยชาติเป็นวงกว้าง
ถ้าเราเปลี่ยนรถทุกคนให้ใช้ไฟฟ้า และให้โรงไฟฟ้าผลิตจากพลังงานสะอาด โลกนี้จะดีขึ้นแค่ไหน?
ถ้าเราสามารถมีดาวอังคารเป็นดาวอาณานิคมได้ ในวันที่เกิดอะไรขึ้นกับโลก อย่างน้อยมนุษยชาติจะไม่สูญพันธุ์ไป
ทั้งหมดนี้คือความคิดของ Elon Musk ที่เขาจะเลือกทำในสิ่งที่ impact ต่อมนุษยชาติมาก ๆ
ปิดท้ายด้วยคำพูดที่น่าคิดของ Elon Musk ในเรื่องการเชื่อมสมองคนเข้ากับคอมพิวเตอร์
“If your biological self dies, you can upload into a new unit”
ด้วยเทคโนโลยีการเชื่อมสมองคนเข้ากับคอมพิวเตอร์
สุดท้ายแล้วจะทำให้มนุษย์สามารถมีชีวิตต่อไปได้ แม้ว่าร่างกายเราจะไม่อยู่บนโลกนี้แล้ว..
----------------------
ครั้งแรกของประเทศไทย กับแพลตฟอร์ม #SocialKnowledge ที่เชื่อมโยงความคิดดีๆ ของทุกคนเข้าด้วยกัน แอปพลิเคชันนี้ชื่อ "blockdit" โหลดได้ที่
iOS: 
Android: 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------